REGOLAMENT TAL-KUMMISSJONI (KE) Nru 2169/2004
tas-17 ta' Diċembru 2004
jimmodifika r-Regolament (KE) Nru 1535/2003 li jistabbilixxi r-regoli sabiex jiġi applikat ir-Regolament tal-Kunsill (KE) Nru 2201/96 rigward l-iskema tal-għajnuna għall-prodotti pproċessati mill-frott u l-ħxejjex tal-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2201/96 tat-28 ta' Ottubru 1996 dwar l-organizzazzjoni komuni tas-swieq tal-prodotti pproċessati mill-frott u l-ħxejjex tal-ikel (1), u b'mod partikolari l-Artikoli 6b(3) u 6c(7) tiegħu,
Billi:
(1)
L-Artikolu 9(2) tar-Regolament tal-Kummissjoni (KE) Nru 1535/03 (2) jipprovdi li l-emendi fil-kuntratti jistgħu jżidu l-volum ikkuntattat sa massimu ta’ 30 % tal-kwantità oriġinarjament ikkuntrattata. Minkejja dan, fir-rigward tat-tin imqadded għall-produzzjoni ta' pejsts tat-tin, dan il-perċentwal jista’ jiżdied għal 100 % tal-kwantitajiet oriġinarjament stipulati fil-kuntratt bejn il-produttur u l-proċessur. Dik id-deroga tgħodd biss sas-sena tas-suq 2003/2004.
(2)
Minħabba li r-raġunijiet għad-deroga, jiġifieri l-fatt li l-produzzjoni u l-esportazzjoni komplew tul is-sena kummerċjali kollha, baqgħu jgħoddu, huwa meħtieġ li l-istess deroga ssir permanenti.
(3)
Ir-Regolament (KE) Numru 1535/2003 għandu għalhekk jiġi emendat.
(4)
Il-miżuri pprovduti f'dan ir-Regolament huma konformi mal-opinjoni tal-Kumitat ta’ Ġestjoni għall-Frott u l-Ħxejjex Ipproċessati,
ADOTTAT DAN IR-REGOLAMENT:
Artikolu 1
Fl-Artikolu 9(2) tar-Regolament (KE) Nru 1535/2003, it-tieni subparagrafu jinbidel b'li ġej:
“Madankollu, l-emendi għall-kuntratti għat-tin imqadded mhux ipproċesat maħsub għall-produzzjoni ta' pejsts tat-tin, jistgħu jiġu konklużi mhux iktar tard mill-31 ta' Mejju u jistgħu jżidu l-kwantitajiet stabbiliti oriġinarjament fil-kuntratti b'mhux iktar minn 100 %.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda jgħodd mis-sena tas-suq 2004/2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta' Diċembru 2004.